**El BORN CENTRE CULTURAL**

 **de Barcelona**

*“exposa una mirada a la Guerra de Submissió (1705-1715),*

*des de la perspectiva de les illes Balears i Pitiüses.*

*Es tracta d’una mostra senzilla, però de gran significat.”*

 **Bartomeu Mestre, comissari de l’exposició**.

L’Exposició estarà oberta del 28 de juliol fins al 30 d’agost.

 “Mallorca i Eivissa apareixeran, mentre duri la lluita, estretament

 unides a Catalunya, fornint, constantment i generosament, queviures

 i municions als barcelonins assetjats, fins al punt que d’elles va rebre

 Barcelona el principal i gairebé únic sosteniment.”

 **Ferran Soldevila** a: *Història de Catalunya*

**Diumenge, 9 d’agost de 2015, a les 12 del migdia,**

**Assistència a l’Ofrena floral setmanal,**

**al Fossar de les Moreres,**

**en acabat, visita a l’Exposició del Born**

***1715. La fi del regne enmig del mar?***

**Hi sou convidats!**



**1715 LA FI DEL REGNE ENMIG DEL MAR?**

**Bartomeu Mestre i Sureda, *Balutxo***

Cal atribuir i agrair la iniciativa d’aquesta exposició a **Quim Torra**, director del centre cultural. Fa més d’un any i mig, el gener del 2014, en un acte celebrat a *La Violeta* de Gràcia, ja manifestà l’interès a divulgar la poc coneguda i molt poc reconeguda participació dels illencs a la defensa de Barcelona. Va ser una satisfacció rebre l’encàrrec de comissariar el projecte i merèixer la confiança de resumir un conflicte bèl·lic de tanta complexitat. El condicionament de l’espai exigia concentrar uns missatges clars. Calia encuriosir els visitants a voler saber més coses d’uns fets històrics, deliberadament ocultats o manipulats, de gran transcendència i amb seqüeles ben vigents."

[...]

Quant al contingut, la mostra ha procurat documentar alguns dels aspectes més ignorats a la majoria de cròniques o, si més no, posar èmfasi a desfer l’habitual manipulació. Així, es recorda que l’enfrontament contra **Felip V** va ser de tota la nació catalana, que la participació dels artillers i mariners illencs a la defensa de Barcelona va ser de gran significació i com, caigudes Barcelona i Cardona, el setembre de 1714, Mallorca i Eivissa foren el darrer bastió i varen mantenir la defensa fins dia 11 de juliol de 1715. Finalment, s’assenyalen les dues grans conseqüències de la derrota: l’esquarterament nacional, amb la divisió dels territoris, i la usurpació de la sobirania, amb la subsegüent militarització, la castellanització, l’espoliació fiscal, la destrucció dels símbols, l’aculturació educativa, el control de la justícia, l’oprobi i l’exercici d’un tracte de tipus colonial que, en més d’un aspecte, perdura. Malgrat tot, des de la presa del 1715 fins a la represa del 2015, els tres segles d’ocupació han estat també 300 anys de resistència. El poble ha sabut defensar la llengua, la cultura i la identitat i, ni els pitjors moments, mai no ha retut la lluita ni, molt menys encara, el desig de reeixir en plenitud i sense restriccions com a poble lliure. L’eslògan del *Tricentenari 1715-2015* és prou entenedor: *Del Decret de Nova Planta al Dret a Decidir.*

El programa era més ambiciós. S’havia pensat en un acte d’inauguració i, al llarg de les cinc setmanes de la mostra, encabir-hi conferències, taules rodones, presentacions de llibres, projeccions, música, glosadors… El projecte volia amarar (mai millor dit) l’exposició de referències illenques, amb una programació d’activitats orientades a l’agermanament de les Balears i Pitiüses amb Barcelona. Per diverses circumstàncies (no només les pressupostàries), els actes complementaris a l’exposició no es realitzaran.

Cert és que, a banda del *Born Centre Cultural*, des del 5 de maig de 2013 al Fossar de les Moreres fins avui, diverses entitats barcelonines han tributat reconeixement a la participació illenca (*Ateneu Barcelonès*, *Memorial 1714*, *Indrets del Record*, *Germanies-Randa*, *Agrupació Excursionista de Catalunya*, *Fundació Josep Irla*, *CAOC*, *Institut de Projecció Exterior de la Cultura Catalana*, *La Coronela*, *Taller d’Història de Gràcia*, *Perenne Fossar de les Moreres*, *Patriotes per la devolució*…). Seria plausible que, al llarg d’aquest 2015, en commemoració del Tricentenari, d’altres ens culturals (*Òmnium Cultural*, *Institut d’Estudis Catalans, Institut Ramon Llull*, *Associació d’Escriptors en llengua Catalana*…) estiguin a l’alçada del seu prestigi i s’afegeixin a brindar honor i gratitud als illencs que tant varen aportar, en hisendes i en vides, a la defensa de Barcelona. En aquesta línia, m’hauria agradat que l’ajuntament inauguràs formalment la mostra. Roman pendent un acte de desgreuge oficial a la solidaritat brindada des del Regne enmig del Mar. És un deure històric. Barcelona té contret un deute que reclama un acte de caràcter oficial, amb la participació de *l’Ajuntament de Barcelona* i de la *Generalitat de Catalunya*. Estic convençut que, més prest o més tard, es procedirà a la justa reparació. Allò que no sé és si, aprofitant l’exposició, hi haurà un punt millor en el calendari com per deixar perdre aquesta oportunitat.

 **EL TRICENTENARI**

**Bartomeu Mestre i Sureda *Balutxo***

**TRES SEGLES D’OCUPACIÓ?**

**300 ANYS DE RESISTÈNCIA!**

Dissabte, dia 11 de juliol de 2015, va fer 300 anys del lliurament de les claus de Palma a **D’Asfeld**, el comandant militar de l’exèrcit filipista i genocida de Xàtiva i altres pobles. Aquell episodi va ser, formalment, el darrer acte d’una guerra que alterà radicalment la nostra història.

Encara avui patim les conseqüències que es derivaren de la submissió: la fi del Regne enmig del mar, darrer bastió de la nació catalana, l’esquarterament federal i la usurpació de la sobirania. Sobre aquests tres eixos s’imposà la militarització, la castellanització, l’espoliació fiscal, l’aculturació educativa, la supressió dels símbols, el control de la justícia, la repressió i l’exercici d’un tracte de tipus colonial que, en més d’un aspecte, encara perdura.

I, malgrat aquests 300 anys d’ocupació, el poble ha sabut defensar la llengua i la cultura. Ni els pitjors moments, mai no ha retut la lluita per reeixir la identitat. Ens hem vist forçats a fer un viatge de tres segles, des del *Decret de Nova Planta* cap al Dret a Decidir; **de la presa a la represa.**